東湖送藕與葺芷
作者：鄭清之
朝代：宋

paragraphs: 草木雖無知，葉落能糞本。
榮枯遞乘除，苗實自穮蔉。
東湖百頃蓮，夏日傲趙盾。
州家浚河渠，獮薙甚耘墾。
長身萬柄荷，髦梗付鍤畚。
寒煙熨青鏡，時有白浪輥。
水解毓仙骨，根着泉源混。
外乾乃中腴，下益寧上損。
淤泥胎玲瓏，多節竅渾沌。
園丁亦善沒，擘波沸魴鱒。
象株忽仰浮，登岸殊衮衮。
誰知絳縣塗，可試平叔粉。
名非玉井船，實過秋蘭畹。
肴蔌雜燕豆，葅菜補中壼。
交梨能養生，諼草亦忘忿。
空言出好事，孰與津燥吻。
贈君擬條冰，差勝羞藻蕰。